
Magyarország hívása: a kárpátaljai magyarok áttelepülésének okai

Édesapám részéről emigrált kárpátaljai magyar család gyermeke vagyok, ezért fiatal korom óta
részét képezi életemnek az „igazi” hazától való elszakadni kényszerülés tapasztalata apukámon
keresztül, mely a korom előrehaladtával egyre mélyebben kezdett el foglalkozni, ezért a család
történetét megismerve kíváncsi lettem más sorstársak, családok történeteire is. Így született meg
bennem a motiváció arra, hogy az 1991-től napjainkig tartó időszakban áttelepült kárpátaljai
magyarok történetét vizsgálva kiderítsem, melyek azok az okok, amik miatt megannyi magyar
elhagyni kényszerült Kárpátalját az említett időszakban, illetve az anyaországba való átköltözés
milyen hatással van az egyénre, a közösségre, és hogy ezen okok között megfigyelhető-e
bármilyen egységes tendencia. 
A témához nyúlva óhatatlanul is előtérbe került  a kettős identitás
kérdése is: a kisebbségben élő magyarok vajon otthon lehetnek-e bárhol is a világban, vagy míg
szülőföldjükön – mely az ukrán állam része – „külföldiek”, „magyarok”, addig itthon az
anyaországban „kárpátaljaiak”? Vajon igazi otthonának tudja-e tekinteni az áttelepült
kárpátaljai magyarság azt az anyaországi települést, melyet 20, 30, vagy akár 40 év Kárpátalján
töltött idő után új otthonául választ? A letelepedés helyszínének kiválasztásakor mi játszott
nagyobb szerepet? Közelben lévő ismerősök? Munkalehetőségek? Hogyan jelenik meg a kettős
identitás a Kárpátaljáról átköltözött magyarok körében? Az anyaországi közösség hogyan
viszonyul hozzájuk? Többek között ezen kérdések azok, melyek szorosan nem kapcsolódnak
kutatásom témájához, azonban úgy gondolom, hogy annak megértéséhez elengedhetetlen
foglalkoznom dolgozatomban ezen felvetésekkel is.



